கேள்வி: வெள்ளி மீட்பு - வெள்ளியை மீளப் பெறும் முறைகள் பற்றி தகவல் சொல்.
பதில்: வெள்ளியைத் திரும்பப்பெறுவது மின்னாற்பகுப்பு முறையிலும் வேதியியல் முறையிலும் நடைபெறுகிறது. மின்பகுப்பு முறையில், 25 mA நேர்மின்னோட்டம் மிகவும் குறைந்த மின்னழுத்த வேறுபாட்டில் 20 முதல் 40 mV நீர்மத்தில் தொங்க விடப்பட்டுள்ள இரு தகடுகளுக்கிடையே செலுத்தப்படுகிறது. போதுமான வெள்ளி படிந்தபின் எதிர்முனையினை அகற்றி அதில் படிந்துள்ள வெள்ளி அகற்றப்படுகிறது. மின்பகுப்பு முறையில் வெள்ளியினை பெறும்போது தொடர்ந்து வெள்ளி கிடைப்பதுடன் நிலைப்படுத்தும் நீர்மமும் நல்ல நிலையில் இருப்பதால் அதற்கு நீண்ட பயன்படும் வாழ்நாளையும் கொடுக்கிறது. நிலைப்படுத்தும் நீர்மம் பயன்படாத காலங்களிலும் (பொதுவாக இரவு முழுவதும்) மின்னோட்டம் பாயுமாறு செய்யப்படுகிறது. மின்னோட்டம் பாயும் போது நிலைப்படுத்தும் நீர்மம் அவ்வப்போது கலக்கப்படுகிறது. இதனால் அதிக அளவு வெள்ளி கிடைக்கிறது. நீர்மத்தினை மறுபடியும் பயன்படுத்தும் போது மின்முனைகள் வெளியே எடுத்துவிடப் படுகின்றன. தொடர்ந்து மின்சாரத்தைப் பாய்ச்சி வெள்ளியினைப் பெறும் முறையும் உள்ளது. கரைசல் உள்ள தொட்டியில் சரியான மின்முனைகள், தொட்டியின் ஓரங்களில் இருக்குமாறு அமைத்து மின்சாரம் தொடர்ந்து பாய்ச்சப்படுகிறது.